Fritz Hauser (Politiker)
Dr Fritz Hauser (* 3. Juni 1884 z Baasel; † 26. Merz 1941 z Bäärn) isch e soziaaldemokratische Schwizer Politiker gsi.

Lääbe und Wärk

Dr Fritz Hauser isch dr Soon vom ene Schniidergsell us Südbaade gsi. Er het en Usbildig zum Brimaar- und Middelschuelleerer gmacht und denn Nazionaalökonomii an dr Uni Baasel studiert. 1915 isch er zum Dr. phil. bromoviert.

Kantonaali Bolitik
Als Mitgliid vo dr Sozialdemokraatische Bardei het er e politischi Karriere gha: 1911–1918 isch er im Groosse Root vom Kanton Basel-Stadt gsässe, 1918–1941 isch er Regierigsroot gsi. Er het d Gründig vo der staatlige Witwe- und Waisekasse gförderet, d Iifüerig vo dr obligatoorische Umfallversicherig für Schüeler, d Schuelfürsorg, Maturidäätskürs für Erwaggseni und d Volkshochschuel. As Vorsteer vom Erziejigsdepartemänt ab 1919 het er d Baasler Bildigs- und Kultuurbolitik massgääblig brägt. In sinere Amtszit isch s Schuel- und des Uniwversidäätsgsetz rewidiert worde, dr Kunstkredit Baasel-Stadt gründet worde und si s Basler Kunstmuseum und s Kollegiehuus vo dr Uniwersidäät Baasel am Petersblatz baut worde.

Nazionaali Bolitik
Vo 1919 bis 1941 isch er im Nazionaalroot gsässe, und 1937–1938 si Bresidänt gsi. Noch em Aaschluss vo Ööstriich an s Nazidütschland het dr Hauser d Broklamazioon vom Bundesroot und de Frakzioone zur Nöitralidäät vo dr Schwiz understützt. Im Nazionaalroot het sich dr Hauser as Finanzpolitiker und Mitgliid vo dr Gschäftsbrüefigskommissioon e Naame gmacht.

Kultuur
As Mitgliid vo de Old Boys het dr Fritz Hauser 1912 an dr Delegierteversammlig z Luzärn si Verdäidigungsreed gegen e Boykott vom Schwizerische Fuessballverband ghalte. Dr Boykott isch wägen eme unerlaubte Fründschaftsspiil gegen e Fuessballclub Nordstärn Baasel verhängt worde und dank dr Reed vom Fritz Hauser wider ufghoobe worde. 

Im Grubbebild Sitzung der Basler Kunstkreditkommission, wo dr Jean Jacques Lüscher (1884–1955) 1930 gmoolt het, cha mä au dr Fritz Hauser gsee.

S Graab
Dr Fritz Hauser isch uf em Friidhoof am Hörnli begraabe. D Grabskulptuur «Arbäiter» het dr Ernst Suter 1943 gmacht.

Liddratuur 
 Albert Oeri: Zwei Basler Politiker [Dr. V.E. Scherer und Dr. F. Hauser]. In: Basler Jahrbuch 1942, S. 107-109.
 
 Charles Stirnimann: Baumeister des Roten Basel. Fritz Hauser (1884–1941) in seiner Zeit. Basel: Christoph Merian Verlag 2021. ISBN 978-3-85616-955-8.
 Reg.-Rat Dr. Fritz Hauser, Basel. (Noochruef). In: Die Berner Woche 31 (1941), Nr. 16 (19. April), noch S. 187. Digitalisat in E-Periodica.

Weblingg

Fuessnoote 

Schwiizer Nationalrot
Regierigsrot
Basler Politik
SP-Mitgliid
Schwiizer
Basler
Maa